喜雪篇
作者：陳造
朝代：宋

paragraphs: 玄冥職寒事，庀職今幾時。
窮秋試雪似早計，冬令欲盡噤莫施。
風聲不怒日車近，客裘未綿河未澌。
吳門十萬家，心口同一疑。
天公行四序，暑寒各有宜。
歲云暮矣未見雪，嗣歲何以銷疹疵。
或云太湖龍，避靜扃神扉。
把弄明月坐貝闕，世間休戚吾何知。
瑶臺十二層，列坐萬玉妃。
屑瓊翦水亦戲事，仙界運指想不龜。
徒勞望切切，終竟來遲遲。
芹宮冰氏翁，見與俗異岐。
亦知仙人不作省事過，龍公肯如游惰兒。
顧此千里間，司命付吏師。
拊摩窮日力，日究仍夜思。
向來裸露各溫燠，一衾一絮公手之。
趙衰之日周比屋，更以晴日相融怡。
黄童白叟歌且舞，和聲協氣塤應箎。
羣仙飄然下，龍亦赴指麾。
先之汛灑五日雨，一雪不待公有祈。
花作坻壠絮作陣，雪爲翦刻風爲篩。
豈直冬溫要彈壓，抑令宿麥蒙沾滋。
去年豈無雪，雪神春不歸。
賑施不預計，熟視民饑羸。
他邦亦此雪，災祥果是非。
苦樂咫尺殊，滿聽民嗟咨。
孰知此雪瑞此土，邦之人兮建德之遊春臺嬉。
坡仙昔潁尾，喜雪憂民罷。
賦薪遺粟亦戶到，盛事未遠誰可追。
即今欲雪未雪已著念，挽回春意能先期。
擬揭蘇臺之仙惠慈術，請繼潁仙千古垂。
惜無師曠琴，幼眇絃吾詩。